CELEX: 32016R2376
Language: el
Date: 2016-10-13 00:00:00
Title: Κατ' εξουσιοδότηση κανονισμός (ΕΕ) 2016/2376 της Επιτροπής, της 13ης Οκτωβρίου 2016, για τη θέσπιση σχεδίου απορρίψεων για τα δίθυρα μαλάκια Venus spp. στα ιταλικά χωρικά ύδατα

23.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 352/48
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/2376 ΤΗΣ ΕΠΙΤΡΟΠΉΣ
   της 13ης Οκτωβρίου 2016
   για τη θέσπιση σχεδίου απορρίψεων για τα δίθυρα μαλάκια Venus spp. στα ιταλικά χωρικά ύδατα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ (1) του Συμβουλίου, και ιδίως το άρθρο 15 παράγραφος 6,
   Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (2), και ιδίως το άρθρο 15α,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της ΕΕ, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια. Τα σχέδια απόρριψης μπορούν επίσης να περιλαμβάνουν τεχνικά μέτρα όσον αφορά τους τύπους αλιείας.
            
         
               (3)
            
            
               Η Ιταλία, ως το μόνο κράτος μέλος με άμεσο διαχειριστικό συμφέρον όσον αφορά την αλιεία δίθυρων μαλακίων Venus spp., στα ιταλικά χωρικά ύδατα, υπέβαλε σύσταση στην Επιτροπή σύμφωνα με τη διαδικασία του άρθρου 18 του κανονισμού (ΕΕ) αριθ. 1380/2013. Η εν λόγω σύσταση υποβλήθηκε με τη μορφή εθνικού σχεδίου διαχείρισης για τις απορρίψεις του αποθέματος Venus spp., μετά από διαβούλευση με το Γνωμοδοτικό Συμβούλιο για τη Μεσόγειο (MEDAC). Μετά την υποβολή της σύστασης αυτής, η Επιστημονική, Τεχνική και Οικονομική Επιτροπή Αλιείας (ΕΤΟΕΑ) επανεξέτασε τις επιστημονικές γνωμοδοτήσεις που υπέβαλε η Ιταλία. Τα μέτρα που περιλαμβάνονται στην κοινή σύσταση είναι σύμφωνα με τις διατάξεις του άρθρου 18 παράγραφος 3 του κανονισμού (ΕΕ) αριθ. 1380/2013.
            
         
               (4)
            
            
               Το άρθρο 15α του κανονισμού (ΕΚ) αριθ. 1967/2006 εξουσιοδοτεί την Επιτροπή να θεσπίζει, με σκοπό την έγκριση σχεδίων απορρίψεων και για τα είδη που υπόκεινται σε υποχρέωση εκφόρτωσης, ελάχιστο μέγεθος αναφοράς διατήρησης, προκειμένου να διασφαλίζεται η προστασία των νεαρών θαλάσσιων οργανισμών. Τα ελάχιστα μεγέθη αναφοράς διατήρησης, κατά περίπτωση, είναι δυνατόν να παρεκκλίνουν από τα μεγέθη που ορίζονται στο παράρτημα III του εν λόγω κανονισμού.
            
         
               (5)
            
            
               Σύμφωνα με τα συμπεράσματα της ΕΤΟΕΑ σχετικά με το εθνικό σχέδιο διαχείρισης των απορρίψεων του αποθέματος Venus spp., το είδος Venus spp. περιλαμβάνεται μεταξύ των ειδών με υψηλό ποσοστό επιβίωσης, γεγονός που δικαιολογεί το αίτημα για παρέκκλιση από την υποχρέωση εκφόρτωσης για τα προς απόρριψη αλιεύματα. Η μείωση του ελάχιστου μεγέθους αναφοράς διατήρησης από 25 mm σε 22 mm δεν είναι ασύμβατη με το μήκος κατά το στάδιο της ωριμότητας, κατά συνέπεια δεν αναμένεται να έχει σημαντικές επιπτώσεις στην προστασία των νεαρών οργανισμών. Η ως άνω μείωση προβλέπεται ότι θα έχει ως συνέπεια μικρή μόνο μείωση του αναπαραγωγικού δυναμικού του αποθέματος, γεγονός το οποίο θεωρείται ότι δεν θα έχει καμία σημαντική επίπτωση στο απόθεμα. Τέλος, συνήχθη το συμπέρασμα ότι το προτεινόμενο πρόγραμμα επιστημονικής παρακολούθησης είναι πιθανόν να παρέχει επαρκή δεδομένα προκειμένου να αξιολογηθούν οι επιπτώσεις του σχεδίου απορρίψεων.
            
         
               (6)
            
            
               Προκειμένου να εξασφαλιστεί κατάλληλος έλεγχος επί της εφαρμογής της υποχρέωσης εκφόρτωσης, το κράτος μέλος θα πρέπει να καταρτίσει κατάλογο των σκαφών που υπάγονται στον παρόντα κανονισμό.
            
         
               (7)
            
            
               Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις οικονομικές δραστηριότητες που συνδέονται με την αλιεία και τον προγραμματισμό της αλιευτικής περιόδου των σκαφών της Ένωσης, ο κανονισμός θα πρέπει να αρχίσει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Σύμφωνα με το άρθρο 15 παράγραφος 6 του κανονισμού (ΕΕ) αριθ. 1380/2013, ο παρών κανονισμός θα πρέπει να εφαρμοστεί για περίοδο που δεν υπερβαίνει τα τρία έτη,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τις λεπτομέρειες εφαρμογής της υποχρέωσης εκφόρτωσης που ισχύουν όσον αφορά την αλιεία του είδους Venus spp. στα ιταλικά χωρικά ύδατα, σύμφωνα με το άρθρο 15 παράγραφος 1 στοιχείο δ) του κανονισμού (ΕΕ) αριθ. 1380/2013.
   Άρθρο 2
   Ελάχιστο μέγεθος αναφοράς διατήρησης
   1.   Κατά παρέκκλιση από το ελάχιστο μέγεθος αναφοράς διατήρησης που ορίζεται στο παράρτημα III του κανονισμού (ΕΚ) αριθ. 1967/2006, καθώς και για τους σκοπούς του άρθρου 15 παράγραφος 11 του κανονισμού (ΕΕ) αριθ. 1380/2013, το ελάχιστο μέγεθος αναφοράς διατήρησης του είδους Venus spp. στα ιταλικά χωρικά ύδατα καθορίζεται σε συνολικό μήκος 22 mm.
   2.   Η μέτρηση του μεγέθους του είδους Venus spp. πραγματοποιείται σύμφωνα με το παράρτημα IV του κανονισμού (ΕΚ) αριθ. 1967/2006.
   Άρθρο 3
   Κατάλογος σκαφών
   1.   Οι αρχές του κράτους μέλους καθορίζουν τα σκάφη που υπόκεινται στην υποχρέωση εκφόρτωσης.
   2.   Έως τις 31 Δεκεμβρίου 2016, οι αρχές του κράτους μέλους υποβάλλουν στην Επιτροπή, μέσω του ασφαλούς δικτυακού τόπου ελέγχου της Ένωσης, τον κατάλογο όλων των σκαφών στα οποία επιτρέπεται να αλιεύουν Venus spp. με τη χρήση υδραυλικών δραγών στα ιταλικά χωρικά ύδατα. Οι αρχές του κράτους μέλους τηρούν ενημερωμένο τον ως άνω κατάλογο ανά πάσα στιγμή.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2017 έως τις 31 Δεκεμβρίου 2019.
   Ωστόσο, το άρθρο 3 εφαρμόζεται από την ημερομηνία έναρξης ισχύος.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Βρυξέλλες, 13 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22.
   
      (2)  ΕΕ L 409 της 30.12.2006, σ. 11.